1.

a következő ajánlásokat fogalmazza meg a Tanács, illetve a Bizottság alelnöke/az Unió külügyi és biztonságpolitikai főképviselője felé: a) ismételten nyilvánítsák ki, hogy határozottan támogatják Ukrajna területi integritását, szuverenitását és függetlenségét annak nemzetközileg elismert határain belül; adjanak meg minden szükséges anyagi, katonai, pénzügyi és humanitárius segélyt Ukrajnának, és készüljenek fel arra, hogy a lehető legnagyobb mértékben hozzájáruljanak az ország háború utáni újjáépítéséhez, mivel a demokrácia és a szabadság a jóléttől és a gazdasági stabilitástól függ; hozzanak létre olyan jogi eszközt, amely lehetővé teszi a befagyasztott orosz vagyonelemek és pénzeszközök elkobzását, és azok felhasználását jóvátétel nyújtására és Ukrajna újjáépítésére; b) építsenek az Ukrajna elleni háború kezdetén tanúsított határozottságra és egységre, és sürgősen teljesítsék a célkitűzések közös szintjét; érjenek el valódi előrelépést az uniós szintű külpolitika és védelmi együttműködés terén, amint azt a Versailles-i nyilatkozat és a Tanács 2022. március 24–25-i következtetései is kifejezték; c) értsenek egyet azzal, hogy a főképviselő/alelnök hivatalból jelen legyen az uniós tagállamok által kezdeményezett vagy vezetett tárgyalási formációban; d) vezessenek be minősített többségi szavazást a Szerződés által már előirányzott egyes külpolitikai területeken, például az EU személyi szankciórendszereinek elfogadása vonatkozásában, és az uniós külpolitika hatékonyságának növelése érdekében törekedjenek a minősített többségi szavazásnak a Tanács külpolitikájára való kiterjesztésére; e) tartassák be tagállamokkal a Szerződések alapelveit, különösen az EUSZ 24. cikkét, amely megállapítja, hogy „a tagállamok az Unió kül- és biztonságpolitikáját a lojalitás és a kölcsönös szolidaritás jegyében tevékenyen és fenntartások nélkül támogatják”; f) tegyenek gyors előrelépéseket az ambiciózusabb rövid-, közép- és hosszú távú célkitűzésekkel rendelkező védelmi unió létrehozása tekintetében a stratégiai iránytűben meghatározott konkrét intézkedések végrehajtásával, amely az EUSZ 42. cikkének (2) bekezdésében foglalt rendelkezéssel összhangban kiindulópontként szolgálna a közös uniós védelem megvalósításához; g) a szabályokon alapuló nemzetközi rend védelmében a lehető legerősebb egység fenntartása érdekében fokozzák az együttműködést a hasonlóan gondolkodó partnerekkel a világ minden részén, különösen a transzatlanti NATO-szövetségesekkel, ezáltal előmozdítva és megvédve a békét, a demokratikus elveket és az emberi jogok tiszteletben tartását, valamint biztosítva, hogy a gazdasági függőségek ne kerüljenek túlsúlyba az emberi jogok védelmével és az EU által képviselt értékekkel szemben; hangsúlyozzák különösen az ilyen együttműködést a globális dél országaival, és e cél érdekében használják fel a fejlesztési együttműködést és a Global Gateway stratégiát; hangsúlyozzák az élelmezésbiztonsági kérdésekben való nemzetközi együttműködés szükségességét; h) hozzanak létre egy rendes uniós védelmi miniszteri tanácsot; i) tegyék az Unió stratégiai autonómiáját minden területen átfogó céllá, kül-, biztonság- és védelmi politikájának, valamint külső fellépéseinek alapvető és holisztikus megközelítésévé annak érdekében, hogy az Unió szükség esetén egyedül, és lehetőség szerint partnerekkel együtt tudjon fellépni, és ezáltal fontos szerepet tölthessen be a nemzetközi színtéren is; hozzanak létre olyan eszközöket, amelyekkel ellensúlyozható a gazdasági kényszer, és mielőbb megvalósítható az élelmiszer-önrendelkezés, valamint az energiafüggőség csökkentése érdekében az energiaellátás teljes biztonsága; biztosítsák továbbá az ellátási láncok diverzifikálását a nyersanyagoktól való stratégiai függőségek leküzdése érdekében; ezzel összefüggésben biztosítsák a kölcsönösséget a befektetési és kereskedelempolitikában is; j) működjenek együtt a szövetségesekkel és a partnerekkel az Oroszország által Ukrajnával szemben elkövetett agresszió másodlagos következményeinek kezelése érdekében, beleértve a nem uniós országok élelmezésbiztonságát is, különösen az Unió szomszédságában; k) lépjenek fel a propaganda- és dezinformációs kampányok ellen az Unióban és annak szomszédságában, és fokozzák az együttműködést a partnerekkel a tagjelölt, potenciális tagjelölt országokban és világszerte, többek között sürgősen hozzák létre az ehhez szükséges jogi és technikai képességeket annak érdekében, hogy fellépjenek az olyan rosszindulatú külföldi beavatkozások ellen, mint amelyet Oroszország folytatott az Ukrajnával szembeni agresszív háborúja előtt, és folytat az alatt is; erősítsék meg az Európai Külügyi Szolgálat keleti stratégiai kommunikációval foglalkozó munkacsoportjának kapacitásait; rendelkezzenek proaktív, többnyelvű és stratégiai kommunikációs politikával;